**Ministru kabineta noteikumu projekta „Grozījumi Ministru kabineta 2012.gada 11.decembra noteikumos Nr.867 „Kārtība, kādā nosakāms maksimāli pieļaujamais valsts budžeta izdevumu kopapjoms un maksimāli pieļaujamais valsts budžeta izdevumu kopējais apjoms katrai ministrijai un citām centrālajām valsts iestādēm vidējam termiņam”” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ministru kabineta noteikumu projekts „Grozījumi Ministru kabineta 2012.gada 11.decembra noteikumos Nr.867 „Kārtība, kādā nosakāms maksimāli pieļaujamais valsts budžeta izdevumu kopapjoms un maksimāli pieļaujamais valsts budžeta izdevumu kopējais apjoms katrai ministrijai un citām centrālajām valsts iestādēm vidējam termiņam”” (turpmāk – noteikumu projekts) sagatavots pēc Finanšu ministrijas iniciatīvas. Finanšu ministrijas sagatavotais informatīvais ziņojums “Paveiktie un plānotie pasākumi, ieviešot budžeta sistēmu, kas balstīta uz attīstības plānošanas dokumentu mērķu sasniegšanu” (izskatīts Ministru kabinetā 2016.gada 1.martā (prot. Nr.10, 49.§)), kas paredz publisko izdevumu sasaistes ar sasniedzamajiem politikas rezultātiem iedzīvināšanu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Pamatojoties uz līdzšinējo valsts budžeta attīstības daļas veidošanas praksi, tika veikta analīze par jauno politikas iniciatīvu un citu atbalstāmo pasākumu iesniegšanas un vērtēšanas procesu un tika saskatītas iespējas šo procesu pilnveidot, izveidojot vienotu konceptu – prioritārie pasākumi. Papildus tiks precizēts valsts budžeta bāzes izdevumu noteikšanas process.**Prioritāro pasākumu process**Ekonomiskās izaugsmes periodā, kas sekoja pēc 2009.gada ekonomiskās krīzes, turpināja pastāvēt tendence saskatīt “fiskālo telpu” kā vienīgo resursu avotu pasākumu finansēšanai, kas būtiski ikdienas funkciju nodrošināšanai. 2016.gadā tika sperti pirmie soļi valsts budžeta izdevumu pārskatīšanas jomā un šis process tiks turpināts, ievērojot Likuma par budžetu un finanšu vadību 16.3 pantā noteikto. Ministrijas un citas centrālās valsts iestādes (turpmāk – ministrijas) tiek aicinātas vispirms izvērtēt iespējas rast finansējumu prioritāro pasākumu īstenošanai pārskatot esošos resursus. Skatoties no valsts pārvaldes efektivitātes viedokļa, jāatzīmē, ka līdzšinējais jauno politikas iniciatīvu process ir prasījis būtisku administratīvo resursu ieguldījumu no ministrijām, sagatavojot detalizētu informāciju. Situācijas raksturojumam – 2016.gadā ministrijas iesniedza 330 jauno politikas iniciatīvu pieprasījumus par kopējo summu 2017.gadam ~ 800 milj.€. No tiem gala rezultātā Ministru kabinets atbalstīja 53 pasākumus par kopējo summu ~ 78 milj.€. Papildus (ārpus jauno politikas iniciatīvu procesa) Ministru kabinets atbalstīja 75 citus prioritāros pasākumus par summu 2017.gadam ~ 50 milj.€. Finanšu ministrija un Pārresoru koordinācijas centrs vērtēja un ranžēja jauno politikas iniciatīvu sarakstu pēc punktiem, pārbaudīja aprēķinus pasākumiem, no kuriem lielākā daļa netiek atbalstīti, un kas līdz desmitkārt pārsniedz saprātīgas valsts budžeta finansiālās iespējas. Līdz ar to Finanšu ministrijas ieskatā ir jāpārskata lietderība ieguldīt šajā procesā administratīvos resursus un jākoncentrējas uz tādas informācijas sagatavošanu, kas ir atbilstoša finansējamā prioritārā pasākuma virzības (izskatīšanas) stadijai. Jāmin arī tas, ka šobrīd ministriju finansējuma pieprasījumi prioritāro pasākumu īstenošanai tiek iedalīti nosacītās kategorijās (jaunās politikas iniciatīvas, kurām tiek vērtēta atbilstība attīstības plānošanas dokumentiem; administratīvās kapacitātes stiprināšanas pasākumi; citi prioritārie pasākumi; neatliekamie pasākumi), kas ne vienmēr raksturo pasākuma būtību. Turklāt, tiek pieteikti un atbalstīti pasākumi, kas ir ārpus jauno politikas iniciatīvu procesa, t.i. daļai pasākumu to izskatīšana nav atrunāta normatīvajos aktos.Ar terminu “prioritārie pasākumi” turpmāk būs saprotamas arī attiecīgi jaunās politikas iniciatīvas, neatliekamie pasākumi, citi pasākumi, kas atbalstīti iepriekšējos gados saskaņā ar Ministru kabineta pieņemtiem lēmumiem.**Tāpēc noteikumu projekta mērķis ir pilnveidot prioritāro pasākumu finansēšanas procesu, lai tas būtu vienkāršāks, efektīvāks un vērsts uz iekšējo resursu pārorientēšanu valsts attīstībai.** Attiecīgi noteikumu projekts paredz izteikt noteikumu V nodaļu “Valsts pamatbudžeta un valsts speciālā budžeta attīstības daļas noteikšana” jaunā redakcijā, kur pēc būtības ietvertas šādas izmaiņas:1) ieviesta vienota veidlapu visiem prioritārajiem pasākumiem, koncentrējoties uz pasākuma mērķi un būtību, kā arī atsakoties no pārmērīgi detalizētās informācijas uz prioritāro pasākumu pieteikumu iesniegšanas brīdi (piemēram, turpmāk netiks prasīts detalizēts izdevumu aprēķins; atsauce uz pilnīgi visiem attīstības plānošanas dokumentiem, likumiem un citiem normatīviem aktiem, bet tikai tiem, kas pamato prioritārā pasākuma politikas rezultatīvos rādītājus);2) prioritārā pasākuma veidlapā tiks ieviesti būtiski aspekti, kas veicinās prioritāro pasākumu sasaisti ar ekonomikas attīstību un ilgtspēju – ministrijām būs jānorāda, vai prioritārajam pasākumam ir ietekme uz tautsaimniecību, tai skaitā nacionālo drošību, un ekonomisko izaugsmi, strukturālo reformu īstenošanu. Tāpat ministrijas turpmāk norādīs iespējas līdzfinansēt prioritāro pasākumu no iekšējiem resursiem, tādējādi veicinot iekšējo resursu pārskatīšanu un pārorientēšanu;3) turpmāk netiks veikta prioritāro pasākumu vērtēšana un ranžēšana pēc punktiem. Tā vietā tiks sagatavots Finanšu ministrijas un Pārresoru koordinācijas centra viedoklis, pamatojoties uz ministrijas prioritāro pasākumu pieteikumā sniegto informāciju kopumā, vērtējot prioritārā pasākuma būtību un valsts budžeta finansiālās iespējas. Finanšu ministrs, kas atbilstoši Likuma par budžetu un finanšu vadību 16.pantam ir atbildīgs par gadskārtējā valsts budžeta likuma projekta sagatavošanu, organizēs prioritāro pasākumu izvērtēšanas procesu (piemēram, organizējot diskusijas, darba grupas sanāksmes vai seminārus, iesaistot nozaru ministrus). Prioritāro pasākumu izvērtēšanā ņem vērā īstenojamās strukturālās reformas, pasākumu ietekmi uz tautsaimniecību, tai skaitā nacionālo drošību, un ekonomisko izaugsmi, atbilstību vidēja termiņa budžeta ietvara likumā noteiktajiem budžeta mērķiem un prioritārajiem attīstības virzieniem, kā arī no ministriju budžetiem novirzāmo līdzfinansējumu prioritāro pasākumu īstenošanai. Finanšu ministrs sniegs priekšlikumus par atbalstāmajiem prioritārajiem pasākumiem Ministru kabinetam lēmuma pieņemšanai;4) ministrijām būs saistoši iesniegt Finanšu ministrijā precizēto un papildināto informāciju par prioritārajiem pasākumiem gan diskusijas fāzē, gan arī pēc pasākumu apstiprināšanas Ministru kabinetā. Lai finanšu ministrs varētu nodrošināt priekšlikumu sagatavošanu Ministru kabinetam par atbalstāmajiem prioritārajiem pasākumiem, noteikumu projekts paredz, ka Finanšu ministrijai ir tiesības pieprasīt papildu un precizējošo informāciju (tajā skaitā detalizētus aprēķinus un aprēķinu pieņēmumus). Tāpat noteikumu projekts paredz, ka pēc informācijas par ministriju prioritārajiem pasākumiem izskatīšanas Ministru kabinetā un ne vēlāk kā līdz budžeta pieprasījumu iesniegšanai, ministrija pēc Finanšu ministrijas pieprasījuma iesniedz Finanšu ministrijā aktualizētu un papildinātu informāciju (tajā skaitā detalizētus aprēķinus un aprēķinu pieņēmumus) par atbalstītajiem prioritārajiem pasākumiem atbilstoši šo noteikumu 1.pielikumam. Ja saistībā ar prioritāro pasākumu detalizēti aprēķini ir pieejami tiesību akta sākotnējās ietekmes novērtējuma ziņojumā (anotācijā), attīstības plānošanas dokumentā vai tā anotācijā un tie atbilst prioritārā pasākuma pieteikumam, tad ministrija ietver atbilstošu atsauci 1.pielikuma veidlapā sadaļā “Cita būtiska informācija” un detalizētus aprēķinus nepievieno. Ministrija, aktualizējot informāciju, nevar mainīt Ministru kabineta atbalstītā prioritārā pasākuma mērķi, savukārt pārējās sadaļas ministrija precizē atbilstoši piešķirtajam finansējuma apjomam. Lai nodrošinātu, ka Finanšu ministrijas rīcībā būtu aktuāla informācija par apstiprināto prioritāro pasākumu saturu un mērķi, kas dos plašākas iespējas Finanšu ministrijai sekot līdzi apstiprināto prioritāro pasākumu izpildei, noteikumu projekts paredz, ka ministrijas ne vēlāk kā līdz precizēto budžeta paskaidrojumu iesniegšanai Finanšu ministrijā iesniedz aktualizētu informāciju atbilstoši šo noteikumu 1.pielikumam par tiem Ministru kabineta atbalstītajiem prioritārajiem pasākumiem, kuros tika veiktas izmaiņas, kā arī par Saeimas atbalstītajiem prioritārajiem pasākumiem, kurus Ministru kabinets virzījis kā priekšlikumus, izskatot valsts budžeta likumprojektu Saeimā 2.lasījumā.Noteikumu projekts neparedz ministrijām iesniegt precizētu informāciju par prioritāro pasākumu atbilstoši 1.pielikumam, ja budžeta izpildes laikā rodas izmaiņas jau apstiprinātā prioritārā pasākuma īstenošanas gaitā (tas ir ārpus šo noteikumu tvēruma).Ministru kabinets katru gadu pie Latvijas Stabilitātes programmas izskatīšanas var noteikt īpašus nosacījumus attiecībā uz iesniedzamajiem prioritārajiem pasākumiem, atkarībā no konkrētā gada aktuālākām sfērām. Šie īpašie nosacījumi var būt prioritārās atbalstāmas jomas, vai arī ministriju iesniedzamo prioritāro pasākumu skaita ierobežojumi, vai citi jautājumi. Līdzšinējos gados Ministru kabinets jau ir pieņēmis šādus lēmumus, līdz ar to prakse jau ir iedibināta. Prioritārā pasākuma pieteikuma veidlapā sadaļas turpmāk paredzēts aizpildīt šādi: - prioritārā pasākuma mērķa laukā sniedz koncentrētu prioritārā pasākuma mērķa formulējumu, nepārsniedzot 250 zīmes (ar atstarpēm). Ministrija formulējot mērķi ievēro Ministru kabineta 2009.gada 17.novembra instrukcijas Nr.16 “Ministriju un citu centrālo valsts iestāžu rezultātu un to rezultatīvo rādītāju izstrādes un novērtēšanas metodika” 10.punktā noteiktos principus, kas ir:  1) mērķis ir orientēts uz konkrētu, mērāmu un sasniedzamu rezultātu; 2) mērķis ir saskaņots ar politikas mērķi, ja tāds ir izvirzīts; 3) mērķis sasniedzams noteiktā laika periodā. Ministrija ņem vērā, ka, prioritārā pasākuma apstiprināšanas gadījumā Ministru kabinetā, iesniedzot Finanšu ministrijā aktualizēto veidlapu, mērķi mainīt nav atļauts; - prioritārā pasākuma apraksta laukā (līdz 250 vārdiem) skaidro, ar kādiem instrumentiem un paņēmieniem ir plānots sasniegt prioritārā pasākuma mērķi, kā arī pamato konkrētā prioritārā pasākuma nozīmīgumu. Ja ministrija prioritārā pasākumu pieteikumu sagatavo, lai nodrošinātu likuma prasību izpildi, tad ministrija norāda atbilstošo informāciju prioritārā pasākuma aprakstā. Prioritārā pasākuma aprakstā ieteicams izvairīties no vispārīgiem aprakstiem par ministrijas darbības jomas svarīgumu, kā arī no pārmērīgi detalizētiem aprakstiem par līdzšinēji paveikto/nepaveikto konkrētajā jomā. Prioritārā pasākuma aprakstam ir saturiski jāsasaistās ar turpmākās veidlapas sadaļās norādāmiem darbības rezultatīvajiem rādītājiem. Prioritārā pasākuma apstiprināšanas gadījumā Ministru kabinetā, ministrijai ir tiesības veikt korekcijas prioritārā pasākuma aprakstā, atbilstoši faktiski piešķirtajam finansējuma apjomam, bet saglabājot virzību uz pasākuma mērķi;- norāda Valdības rīcības plāna punktu, kura izpildi (pilnīgi vai daļēji) nodrošinās prioritārais pasākums;- citē atbilstošo vidēja termiņa budžeta ietvara likuma pantu, punktu, kas saistīts ar prioritāro pasākumu;- novērtē prioritārā pasākuma ietekmi uz tautsaimniecību, tai skaitā nacionālo drošību, un ekonomiskās izaugsmes veicināšanu, norādot “tieša”, “pastarpināta”, “nav attiecināms”. Ietekmes raksturojumam var pievienot skaitliskos aprēķinus. Ja ietekme ir tieša vai pastarpināta, aprakstā (līdz 200 vārdiem) saturīgi skaidro ietekmi uz attiecīgā makroekonomiskā vai tautsaimniecības sektora attīstību raksturojošajiem rādītājiem un ticami pamato, kādi ieguvumi ekonomiskajā izaugsmē ir sagaidāmi konkrētā prioritārā pasākuma īstenošana rezultātā. Pasākumam ir tieša ietekme uz tautsaimniecību un ekonomisko izaugsmi, ja pasākuma ietvaros tiks veikti kapitālieguldījumi vai veidotas jaunās tehnoloģijās, t.sk. padarot darba procesu efektīvāku un veicinot kapitāla un tehnoloģiju attīstību. Papildus tam, ja pasākuma mērķis ir strukturālās reformas veikšana vai pasākums ir strukturālās reformas sastāvdaļa, tad pasākumam ir pozitīva tieša ietekme uz tautsaimniecības attīstību vidējā un ilgākā termiņā (sk. nākamo anotācijas rindkopu). Pasākuma ietekme ir pastarpināta, ja ieguvumus nav iespējams izteikt naudas izteiksmē, bet investīcijas pozitīvi ietekmēs cilvēkkapitālu un labklājību, tai skaitā pasākumam ir ietekme uz noteiktām iedzīvotāju grupām un viņu dzīves līmeni, dzīves kvalitāti, tiesībām saņemt noteiktu pakalpojumu vai realizēt savas tiesības, kā arī pasākums saistāms ar valsts iekšējo un ārējo drošību. Gan tiešo, gan pastarpināto ietekmi obligāti jāsasaista ar rezultatīvajiem radītājiem (skatīt arī punktu par politikas rezultatīvajiem rādītājiem). Pasākuma aprakstā jānorāda konkrētas tautsaimniecības nozares, kuras projekts ietekmēs, un konkrētus makroekonomiskos rādītājus, kuros sagaidāms uzlabojums (piemēram, bezdarba samazināšanās, eksporta pieaugums, produktivitātes kāpums, kravu piesaistīšana u.tml.). Arī, ja ietekme ir pastarpināta, pēc iespējas jānorāda konkrēti kvantificējami rādītāji, caur kuriem izpaudīsies labvēlīgā ietekme uz tautsaimniecības attīstību. Tie var būt kādi nozarei specifiski, detalizēti rādītāji (piemēram, infrastruktūras pieejamība, CO2 izmešu samazinājums, siltumenerģijas zudumu samazinājums u.tml.). Saprotams, ka gandrīz visam, ja ne tieši, tad pastarpināti, ir ietekme uz tautsaimniecību, tomēr nav vajadzības sniegt aprakstu ar vispārinājumiem vai pārspīlējumiem un mākslīgi sasaistīt prioritāro pasākumu ar ekonomisko izaugsmi, ja pasākuma būtībai nemaz nav tāda mēroga. Nevajadzētu arī censties uzskaitīt visas pastarpinātās ietekmes, jo šī informācija būs tik neprecīza, ka neatsvērs tās sagatavošanā ieliktās pūles[[1]](#footnote-1). Aprakstam ir jābūt lakoniskam un viegli saprotamam arī plašākai sabiedrībai (t.i., lai varētu tikt izmantots publicitātes un komunikācijas vajadzībām); - norāda, vai prioritārais pasākums ietver strukturālo reformu īstenošanu, un ja ietver, tad sniedz aprakstu (līdz 200 vārdiem). Par reformu šo noteikumu izpratnē (un tāpat arī Ministru kabineta 2012.gada 31.jūlija noteikumu Nr.523 “Noteikumi par budžeta pieprasījumu izstrādāšanas un iesniegšanas pamatprincipiem”) ir uzskatāms pasākumu komplekss, kas ir vērsts uz to, lai kāpinātu valsts konkurētspēju un nodrošinātu valsts attīstības mērķu sekmīgāku sasniegšanu, kas vienlaikus ietver politikas izmaiņas, attīstības vīzijas un mērķu pārskatīšanu, to sasniegšanas veidu pārskatīšanu, kā arī institucionālās struktūras un darbības veidu (procesu) pārskatīšanu (ietver arī strukturālās reformas, par kurām iespējams panākt vienošanos ar Eiropas Komisiju par budžeta deficīta atkāpi no vidējā termiņa budžeta deficīta mērķa). Prioritārā pasākuma atbalstīšanas gadījumā atbilstoša informācija par īstenojamām strukturālām reformām jāsniedz arī pie budžeta pieprasījuma iesniegšanas (Ministru kabineta 2012.gada 31.jūlija noteikumu Nr.523 “Noteikumi par budžeta pieprasījumu izstrādāšanas un iesniegšanas pamatprincipiem” nr.91 veidlapa); - būtiskākos politikas rezultatīvos rādītājus, uz kuru sasniegšanu ir vērsts prioritārais pasākums, un attīstības plānošanas dokumentus vai normatīvos aktus, kuros ir minēti attiecīgie politikas rezultatīvie rādītāji. Ja politikas rezultatīvie rādītāji ir formulēti Nacionālajā attīstības plānā, tad tos norāda obligāti. Ministrija pieteikumā prioritārajam pasākumam norāda kopā ne vairāk kā trīs politikas rezultatīvos rādītājus. Šīs sadaļas aizpildīšanas principi ir līdzīgi kā budžeta paskaidrojumos esošo politikas un resursu vadības karšu attiecīgās sadaļas aizpildīšanas principi. Ja ministrijas darbības specifika vai konkrētā prioritārā pasākuma specifika neparedz virzību uz politikas rezultatīvajiem rādītājiem, tad šo sadaļu neaizpilda;- norāda prognozēto kopējo ieņēmumu izmaiņas prioritārajam pasākumam, kura īstenošana ir vērsta uz jauna veida nodokļu vai nenodokļu ieņēmumu veidu radīšanu vai ieņēmumu no esoša ieņēmumu veida apmēra izmaiņām. Pārējās ieņēmumu izmaiņas no prioritārā pasākuma īstenošanas nenosaka;- sniedz informāciju par prioritārā pasākuma īstenošanai nepieciešamo finansējumu (tai skaitā par izdevumiem atlīdzībai), un norāda, kādas ir ministrijas iespējas līdzfinansēt pasākumu no ministrijas budžeta (pārskatot citas aktivitātes), un cik ir nepieciešams papildus. Sniedz informāciju par amata vietu skaita izmaiņām, kuras tieši izriet no prioritārā pasākuma īstenošanas; - norāda raksturojošākos darbības rezultātus un to rezultatīvos rādītājus, kas sabiedrībai sniedz priekšstatu, kas konkrēti tiks darīts par pieprasītiem līdzekļiem. Prioritārā pasākuma apstiprināšanas gadījumā Ministru kabinetā, ministrijai ir tiesības veikt korekcijas norādītajos darbības rezultatīvajos rādītājos, atbilstoši faktiski piešķirtajam finansējuma apjomam. Ministrija ņem vērā, ka sagatavojot budžeta pieprasījumu, atbilstošie darbības rezultatīvie rādītāji ir jānorāda tabulā par prioritārajiem pasākumiem papildu piešķirto finansējumu no n+1 līdz n+3 gadiem;- sniedz informāciju par prioritārā pasākuma ietvaros plānotiem kapitālieguldījumiem, ja kapitālie izdevumi ir saistīti ar ēkas, būves, zemes, inženiertehniskās un tehnoloģiskās iekārtas, specializētās iekārtas un operatīvā transporta iegādi, būvniecību vai to atjaunošanu, norādot objekta veidu, veicamo darbību (izvēlas “iegāde / būvniecība / atjaunošana”) un vietējās pašvaldības nosaukumu, kuras teritorijā plānots to īstenot. Sniedz informāciju, vai pēdējo trīs gadu laikā šādam mērķim ir bijis piešķirts papildu finansējums (jauna politikas iniciatīva, neatliekams pasākums, cits prioritārs pasākums utt.) un norāda atbilstošā piešķīruma identifikācijas informāciju. Minētā informācija palīdzēs gūt priekšstatu par to, kāda ir bijusi attiecīgā prioritārā pasākuma līdzšinējā finansēšanas un īstenošanas gaita;- sniedz citu informāciju, kas pēc pieteikuma iesniedzēja ieskatiem ir būtiska un varētu būt svarīga lēmuma pieņemšanas par prioritārā pasākuma atbalstīšanu. Ministrija ņem vēra, kā pārmērīgs informācijas apjoms šajā sadaļā samazina šīs informācijas uztveres iespējas, kā arī ieteicams izvairīties no vispārīgiem aprakstiem par attiecīgās nozares nozīmīgumu. Tāpat ministrija pēc Finanšu ministrijas pieprasījuma šajā sadaļā iesniedz, piemēram, nepieciešamos aprēķinus, tai skaitā detalizētu izdevumu aprēķinu; skaidrojumu par amata vietu skaita izmaiņām. Pirms priekšlikuma par prioritārā pasākuma virzīšanas ministrija izvērtē, vai tās sagatavotais prioritārais pasākums attiecas uz funkciju vai pasākumu kopumu, kura īstenošana ir arī citu ministriju kompetencē. Ja ministrija konstatē šādu attiecināmību, tad attiecīgais prioritārais pasākums ir virzāms kā starpnozaru prioritārais pasākums un tajā ir ietverama informācija arī par pārējām ministrijām, to savstarpēji saskaņojot. Ja Ministru kabinets savā lēmumā nav noteicis atbildīgo ministriju starpnozaru prioritārā pasākuma sagatavošanai un starp ministrijām nav panākta cita savstarpējā vienošanās, tad par papildu finansējuma pieprasīšanu starpnozaru pasākumam (atbilstoši plānošanas dokumentā, normatīvā akta projekta anotācijā norādītajam) ir atbildīga tā institūcija, kas ir izstrādājusi un virzījusi apstiprināšanai attiecīgo plānošanas dokumentu vai normatīvā akta projektu.Noteikumu projekta īstenošanas rezultātā sagaidāmi šādi ieguvumi:- tiks veicināta pieeja pārskatīt ministriju veicamās aktivitātes un iekšēji rast līdzfinansējumu jauniem prioritārajiem pasākumiem;- tiks akcentēta prioritāro pasākumu ietekme uz ekonomisko izaugsmi un tautsaimniecību, tai skaitā nacionālo drošību, kas ir aktuāli pašreizējam ekonomikas attīstības tempam un to izaugsmi veicinošo pasākumu īstenošanai;- koncentrēšanās uz informācijas pieejamību lēmuma pieņēmējiem par pasākumu jēgu un mērķiem. Tāpat samazināsies Finanšu ministrijas administratīvais slogs vērtēšanā un ranžēšanā, un lielāka uzmanība tiks pievērsta pasākumu būtības analīzei;- visiem prioritārajiem pasākumiem tiks piemērota vienota izskatīšanas procedūra, kā arī tiks nodrošināta informācijas pieejamība par prioritārā pasākuma saturu un mērķi visās to rašanās un izskatīšanas fāzēs. **Bāzes izdevumi:**Šobrīd spēkā esošo noteikumu normas attiecībā uz valsts budžeta bāzes izdevumu aprēķinu nepieciešams precizēt, lai tās atbilstu citiem normatīviem aktiem un līdz šim īstenotai praksei:1) tiek tehniski precizēti atsevišķi spēkā esošo noteikumu punkti valsts budžeta bāžu sagatavošanā, ietverot informāciju par sadarbību un nepieciešamās informācijas apmaiņu starp ministrijām un Finanšu ministriju;2) tiek precizēti nosacījumi, kas tiek ņemti vērā pie valsts pamatbudžeta bāžu aprēķināšanas:* nosacījumam par noteikta veida finansējuma saņēmēju skaita izmaiņām papildus tiek ietvertas pozīcijas par saņēmēju skaita izmaiņām šādās grupās – personu ar invaliditāti, kas saņem asistenta pakalpojumus, skaits; uzturlīdzekļu saņēmēju no Uzturlīdzekļu garantiju fonda skaits; cietušo, kas saņem kompensācijas saskaņā ar likumu “Par valsts kompensāciju cietušajiem”, skaits; brīvpusdienu saņēmēju skaits; kā arī transferta pārskaitījumos no valsts pamatbudžeta uz valsts speciālo budžetu saistībā ar atsevišķās dzīves situācijās noteiktam personu lokam sniegto atbalstu (piemēram, no valsts pamatbudžeta veicamās valsts sociālās apdrošināšanas obligātās iemaksas noteiktam personu lokam saskaņā ar Ministru kabineta 2001.gada 5.jūnijā noteikumiem Nr.230 “Noteikumi par valsts sociālās apdrošināšanas obligātajām iemaksām no valsts pamatbudžeta un valsts sociālās apdrošināšanas speciālajiem budžetiem”). Minētās izmaiņas nepieciešamas, jo arī šāda veida finansējuma saņēmēju skaits ir mainīgs, kas ietekmē tiem novirzāmo valsts budžeta līdzekļu apjomu.
* ietverts nosacījums, ka par valsts informācijas sistēmām nepieciešamajiem uzturēšanas izdevumiem atbilstoši noslēgtiem līgumiem, citiem pamatojuma dokumentiem un aprēķiniem jāpievieno Vides aizsardzības un reģionālās attīstības ministrijas atzinums. Vides aizsardzības un reģionālās attīstības ministrija ir vadošā valsts pārvaldes iestāde valsts informācijas un komunikācijas tehnoloģiju pārvaldībā un šāda saskaņošanas prasība noteikumu projektā ietverta atbilstoši Valsts informācijas sistēmu likuma 7.panta trešajai daļai: “(3) Valsts informācijas sistēmas pārziņa gadskārtējā valsts budžeta pieprasījumam par līdzekļu piešķiršanu valsts informācijas sistēmas izveidošanai, attīstībai un uzturēšanai pievienojams Vides aizsardzības un reģionālās attīstības ministrijas atzinums”. Attiecīgi Vides aizsardzības un reģionālās attīstības ministrijas saskaņojums nepieciešams vienīgi par pabeigto valsts informācijas sistēmu (t.i. VIS reģistrā (<https://www.visr.eps.gov.lv/visr/>) reģistrēto sistēmu) projektu uzturēšanas izdevumu iekļaušanu bāzes izdevumos;

3) tiek tehniski papildināts spēkā esošo noteikumu 13.1.apakšpunktā esošais finanšu instrumentu uzskaitījums ar emisijas kvotu izsolīšanas instrumentu. Tāpat minētajā 13.1.apakšpunktā papildus tiek ietverts skaidrojums, ka pārdale uz citiem izdevumiem ir pieļaujama, ja netiek mainīta darījuma (pasākuma) būtība, bet mainās izdevumu ekonomiskās klasifikācijas kods (piemēram, tas var notikt, ja mainās darījuma procesa organizācija);4) tiek precizēti spēkā esošo noteikumu 10. un 16.punkti, nosakot, ka valsts budžeta bāžu precizēšanā līdz tās iesniegšanai Ministru kabinetā ņem vērā arī Ministru kabineta pieņemtos lēmumus. Sagatavojot valsts pamatbudžeta un speciālā budžeta bāzes, mēdz būt situācijas, kad bāzes, papildus pie noteikumos atrunātajām izmaiņu pamatpozīcijām, ir jāprecizē atbilstoši Ministru kabineta pieņemtiem lēmumiem (atbilstoši šiem noteikumiem tie ir Ministru kabineta lēmumi, kuros ir noteikts, ka tiek precizēta valsts budžeta bāze);5) pēc valsts budžeta bāzes izdevumu apstiprināšanas Ministru kabinetā (kas notiek martā) un līdz budžeta pieprasījumu iesniegšanai Finanšu ministrijai (kas notiek septembrī) Finanšu ministrija sadarbībā ar ministrijām precizē valsts budžeta bāzes izdevumus, un pamatā šie precizējumi ir saistīti ar atsevišķiem konkrētiem pasākumiem. Šobrīd noteikumi neatrunā iespēju precizēt valsts budžeta bāzes izdevumus pēc to apstiprināšanas Ministru kabinetā, un minētais process tiek regulēts ar Ministru kabineta lēmumu (skatīt, piemēram, Ministru kabineta 2016.gada 1.marta protokola Nr.10 51.§ *Informatīvais ziņojums "Par valsts pamatbudžeta un valsts speciālā budžeta bāzi 2017., 2018. un 2019.gadam un bāzes izdevumos neiekļauto ministriju un citu centrālo valsts iestāžu iesniegto pasākumu sarakstu"* 15.punktu.). Attiecīgi noteikumu projekts tiek papildināts ar atbilstošo 19.1 punktu, un tādējādi normatīvais regulējums aptvers visu faktisko procesu, nodrošinot, ka valsts budžeta bāzes izdevumi ir noteikti korekti un atbilstošā apjomā.**Citas izmaiņas:**Noteikumu projekts paredz precizēt spēkā esošo noteikumu 38.punktu (noteikumu projektā paredzēts 48.punkts), nosakot, ka Finanšu ministrija aprēķina maksimāli pieļaujamo izdevumu kopapjomu, jo Ministru kabinetā šobrīd tas netiek iesniegts un izskatīts.Ministru kabinets pieņem lēmumu par valsts budžeta bāzēm un par prioritārajiem pasākumiem, ka rezultātā veidojas (tiek aprēķināts) maksimāli pieļaujamais izdevumu kopapjoms ministrijām, ko Finanšu ministrija nosūta ministrijām. Pēdējos gados atbilstoši vidēja termiņa budžeta ietvara likuma projekta un gadskārtējā valsts budžeta likuma projekta izstrādes un iesniegšanas grafikam Ministru kabinets tiešā veidā neapstiprina maksimāli pieļaujamo izdevumu kopapjomu ministrijām.Tāpat nepieciešams svītrot spēkā esošo noteikumu 9.punktu, jo tas neatbilst faktiskai situācijai par to, kāda informācija tiek gatavota iesniegšanai Ministru kabinetā, kā arī valsts budžeta bāzes izdevumu un prioritāro pasākumu informācijas sagatavošana ir noteikta atsevišķi noteikumu III un V nodaļā. Vienlaikus tiek precizēts spēkā esošo noteikumu 14.punkts, lai saglabātos jau šobrīd piemērotais nosacījums, ka valsts pamatbudžeta bāzes aprēķini tiek sagatavoti programmu (apakšprogrammu) līmenī sadalījumā pa ieņēmumu un izdevumu kodiem atbilstoši ekonomiskajām kategorijām gadskārtējā valsts budžeta likumā noteiktajā detalizācijas līmenī.  |
| 3. | Projekta izstrādē iesaistītās institūcijas | Finanšu ministrija. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
|  1. |  Sabiedrības mērķgrupas, kuras tiesiskais regulējums ietekmē vai varētu ietekmēt | Valsts budžeta iestāžu amatpersonas (darbinieki). |
|  2. |  Tiesiskā regulējuma ietekme uz tautsaimniecību un administratīvo slogu |  Tiks ieviesta vienota veidlapa visiem prioritārajiem pasākumiem, atsakoties no pārmērīgi detalizētās informācijas uz prioritāro pasākumu iesniegšanas brīdi Finanšu ministrijā, piemēram, turpmāk netiks prasīts detalizēts izdevumu aprēķins par visiem sākotnēji iesniegtajiem prioritāro pasākumu pieteikumiem, koncentrējoties vairāk uz pasākuma mērķi un būtību. |
|  3. |  Administratīvo izmaksu monetārs novērtējums | Samazināsies slogs atsakoties no informācijas, kas nav nepieciešama konkrētā prioritāro pasākumu izskatīšanas posmā, taču papildus darbs būs veicams, piemēram, skatot prioritāro pasākumu ietekmi uz ekonomisko izaugsmi un tautsaimniecību, tai skaitā nacionālo drošību. Līdz ar to no administratīvo izmaksu viedokļa ietaupījums nebūs nozīmīgs. |
|  4. |  Cita informācija |  Nav |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Nepieciešamie saistītie tiesību aktu projekti | Grozījumi Likumā par budžetu un finanšu vadību, jo likumā ir atsauce uz terminu “jaunās politikas iniciatīvas” (16.1 pants. Vidēja termiņa mērķi un iniciatīvas), aizstājot terminu “jaunās politikas iniciatīvas” ar terminu “prioritārie pasākumi”. Minētā likuma grozījumi nav obligāts priekšnosacījums šo noteikumu projekta virzībai, jo deleģējums nemainās. Grozījumi Likumā par budžetu un finanšu vadību tiks virzīti budžeta likumprojektu paketē ar likumprojektu “Par valsts budžetu 2018.gadam”.Papildus būs nepieciešams veikt tehniska rakstura grozījumus, piemēram, precizējot lietoto terminu “jaunās politikas iniciatīvas” uz “prioritārajiem pasākumiem” šādos Ministru kabineta noteikumos:1. Ministru kabineta 2012.gada 31.jūlija noteikumi Nr.523 “Noteikumi par budžeta pieprasījumu izstrādāšanas un iesniegšanas pamatprincipiem”.2. Ministru kabineta 2010.gada 5.maija noteikumi Nr.413 “Noteikumi par gada publiskajiem pārskatiem” (6.4.apakšpunkts).3. Ministru kabineta 2014.gada 25.novembra noteikumi Nr.720 “Kārtība, kādā pašvaldībām piešķir valsts mērķdotāciju dzīvojamās telpas atbrīvošanas pabalsta izmaksu nodrošināšanai”.4. Ministru kabineta 2013.gada 12.novembra noteikumi Nr.1316 “Kārtība, kādā aprēķina un piešķir bāzes finansējumu zinātniskajām institūcijām”. Grozījumi minētajos Ministru kabineta noteikumos tiks veikti kopā ar citiem grozījumiem. |
| 2. | Atbildīgā institūcija | Finanšu ministrija |
| 3. | Cita informācija | Nav |

|  |
| --- |
| VI. Sabiedrības līdzdalība un komunikācijas aktivitātes |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalības un komunikācijas aktivitātes atsevišķi netika organizētas, jo noteikumu projekts tieši sabiedrības intereses neskar. Uzziņa par noteikumu projekta izstrādi 2017.gada 22.februārī tika publicēta Finanšu ministrijas mājas lapā sadaļā “Sabiedrības līdzdalība”.  |
| 2. | Sabiedrības līdzdalība projekta izstrādē | Iebildumi un priekšlikumi nav saņemti. |
| 3. | Sabiedrības līdzdalības rezultāti | Iebildumi un priekšlikumi nav saņemti. |
| 4. | Cita informācija | Nav. |

|  |
| --- |
| VII. Tiesību akta projekta izpildes nodrošināšana un tās ietekme uz institūcijām |
| 1. | Projekta izpildē iesaistītās institūcijas  | Finanšu ministrija, Pārresoru koordinācijas centrs, citas ministrijas un centrālās valsts iestādes.  |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošo institūciju likvidācija vai reorganizācija, to ietekme uz institūcijas cilvēkresursiem | Jaunas funkcijas netiek radītas, bet tiek mainīts procesu saturs esošo funkciju ietvaros. Projekta izpilde neietekmē pārvaldes institucionālo struktūru, kā arī nav paredzēta jaunu institūciju izveide, esošo institūciju likvidācija vai reorganizācija.Projekts tiks realizēts esošo cilvēkresursu ietvaros. |
| 3. | Cita informācija | Nav. |

*Anotācijas III un V sadaļa – projekts šīs jomas neskar.*

Finanšu ministre D.Reizniece – Ozola

Čablis 67095498

raivis.cablis@fm.gov.lv

1. http://www.mk.gov.lv/content/metodiska-rokasgramata-un-apmacibas [↑](#footnote-ref-1)